เร่งผันน้ำยมเข้าทุ่งบางระกำ หวังลดยอดน้ำสุโขทัยและแม่น้ำเจ้าพระยาตอนล่าง
นายทวีศักดิ์ ธนเดโชพล รองอธิบดีกรมชลประทาน เปิดเผยหลังลงพื้นที่ติดตามสถานการณ์น้ำในพื้นที่ลุ่มน้ำยม ว่าล่าสุดอ่างเก็บน้ำแม่มอก ยังคงมีน้ำล้นทางระบายน้ำล้น มีพื้นที่ได้รับผลกระทบท้ายน้ำ บริเวณอำเภอทุ่งเสลี่ยมและอำเภอศรีสำโรง โครงการชลประทานสุโขทัย จัดจราจรน้ำในแม่น้ำยม ควบคุมให้แม่น้ำยมสายหลักมีระดับน้ำต่ำลง ทำให้น้ำจากอ่างเก็บน้ำแม่มอก ระบายลงแม่น้ำยมได้ พร้อมกับผันระบายน้ำเข้าคลองเชื่อมแม่น้ำยม ผ่านคลองต้นข้อและคลองบ้านหลุม อีกด้านหนึ่งจะลดการระบายน้ำไปยังด้านท้าย เพื่อให้น้ำจากทุ่งทะเลหลวง และคลองแม่รำพันสามารถระบายลงสู่แม่น้ำยมได้ สำหรับพื้นที่หน่วงน้ำทุ่งบางระกำ จังหวัดพิษณุโลก ปัจจุบันมีการรับน้ำเข้าทุ่งไปแล้ว113,594 ไร่ ยังสามารถรับน้ำได้อีกกว่า 250 ล้าน ลบ.ม. กรมประมง ปล่อยพันธุ์ปลาลงทุ่งบางระกำแล้ว 3 ล้านตัวเพื่อให้ประชาชนในพื้นได้ทำประมงทดแทนรายได้ทางการเกษตรในช่วงฤดูน้ำหลาก  รองอธิบดีกรมชลประทาน กำชับให้โครงการชลประทานในพื้นที่ ติดตามสภาพอากาศและสถานการณ์น้ำท่าอย่างใกล้ชิด เนื่องจากยังคงมีฝนตกอย่างต่อเนื่อง ตรวจสอบความมั่นคงของอาคารชลประทานให้พร้อมใช้งานได้อย่างเต็มศักยภาพ สำรวจพื้นที่เสี่ยงพร้อมนำเครื่องจักร เครื่องมือ เข้าติดตั้งพร้อมปฏิบัติงานได้ทันที ที่สำคัญให้ทุกโครงการชลประทานในพื้นที่ลุ่มน้ำยม ร่วมกันในการบริหารจัดการน้ำเพื่อให้เกิดประสิทธิภาพสูงสุด พร้อมประชาสัมพันธ์สถานการณ์น้ำให้ประชาชนรับรู้รับทราบอย่างต่อเนื่องและทั่วถึง ขอให้ประชาชนติดตามสถานการณ์น้ำจากทางหน่วยงานราชการอย่างใกล้ชิด